लेकिन पापा क्या जो बच्चों को चैन से जीने दें। उन्हें कोई न कोई धुन सवार हो जाती। हम दोनों कान्वेन्ट में पढ़ रही थीं। इसलिए हिन्दी को लेकर पापा चिन्तित रहते। उन्होंने राष्ट्रभाषा प्रचार समिति वर्धा की हिन्दी परीक्षाओं में हमारा नाम लिखवा दिया। ये कक्षाएं शाम को होती थीं। सेण्ट जोजेफ की ही दो अध्यापिकाएं जो आपस में बहनें थीं, नरगिस भरूचा और गवि भरूचा अपने घर पर प्रारम्भिक से लेकर कोविद् पाठयक्रम की कक्षाएं लेती थीं। वहीं से मैंने प्रारम्भिक और प्रवेश परीक्षाएं उत्तीर्ण कीं। जब परिचय में प्रवेश लिया तब बीच साल में ही पापा का तबादला हो गया।